Pieter Brueghel
        
         (den eldre)
Store norske leksikon,Kunst og estetikk,Bildende kunst,Kunsthistorie,Nederlandsk og flamsk billedkunst 1400-1750
Pieter Brueghel den eldre, kalt Bonde-Brueghel, er den betydeligste av 1500-tallets nederlandske genremalere.
Brueghel var elev av sin svigerfar Pieter Cock van Aelst. Av stor betydning for ham var en reise 1551–1553 over Alpene til Italia. Men Brueghel forble helt nasjonal på en tid da hans landsmenn søkte å etterligne italienerne.Fra hans eldste tid kjennes bare tegninger til kobberstikk, dels satiriske, dels fantastiske i Boschs stil, fra den tiden da han var ansatt i kobberstikkforlaget H. Cock, dessuten landskapsstudier fra turer i Alpene og i Antwerpens omegn. Disse studiene representerte noe nytt i nederlandsk landskapskunst. De er ikke en opphopning av kuriøse detaljer og ikke topografiske skildringer, men naturen fanget som helhet og skildret av en som har opplevd den følelsesmessig.Han utførte figurrike landskaper og genrebilder med bibelske og samtidige emner, særlig skildringer fra bondelivet som viser en utvikling fra miniatyraktig brokethet til større enhet og stil. Blant hans mest berømte bilder er de humoristiske Striden mellom karneval og faste (1559) og Barnelekene (1560). I Barnemordet i Betlehem legger han scenen på ganske utradisjonell vis til en brabantsk landsby, og skildrer det hele med like stor kjærlighet til detaljen og sikkerhet i det folkloristiske som i bondebryllupskildringene.Hans senere naturoppfatning griper langt utover samtiden, slik han for eksempel skildrer den i billedrekken Årstidene. Her er ikke lenger figurene dukker i en topografisk skildring, men naturlig plassert inn i naturen, og sett med et sikkert blikk for komposisjon. Maleriet De blinde viser psykologisk innsikt.Uten å danne skole fikk Brueghel stor innflytelse på utviklingen av det nasjonale landskaps- og genremaleri. Et utvalg hovedverker Tittel Museum År     Utdrivelsen av tempelet Statens Museum for Kunst, København ca. 1556   Landskap med Ikaros’ fall Musées Royaux des Beaux-Arts, Brussel 1558 (?)   Striden mellom karneval og faste Kunsthistorisches Museum Wien 1559   Barnelekene Kunsthistorisches Museum Wien 1560   Årstidene (Månedsbilder) Kunsthistorisches Museum Wien 1565   Babels tårn I Kunsthistorisches Museum Wien 1563   Babels tårn II Museum Boymans-van Beuningen, Rotterdam 1564   Barnemordet i Betlehem Kunsthistorisches Museum Wien 1567   Bondebryllup Kunsthistorisches Museum Wien 1568   Slaraffenland Alte Pinakothek, München 1567   Bondedansen Kunsthistorisches Museum Wien 1568   De blinde Galleria Nazionale di Capodimonte, Napoli 1568   Tiggerne (Krøplingene) Louvre, Paris 1568 Les mer i Store norske leksikon kunst i Nederland genremaleri kobberstikk Litteratur Orenstein, Nadine M., red.: Pieter Bruegel the Elder : drawings and prints, 2001, isbn 0-300-09014-5, Finn boken  Seidel, M. & R.H. Marijnissen: Bruegel, 1984, isbn 3-7630-1643-0, Finn boken  Stechow, Wolfgang: Pieter Bruegel, the elder, 1969, isbn 0-8109-3103-6, Finn boken